Bekendes bring hulde aan TV- en radiolegende, Margot Luyt
Updated Jan. 20, 2021, 10:06 a.m. | By Jacaranda FM
Die veteraan-omroeper en aktrise, Margo Luyt, is oorlede. Sy sal altyd onthou word vir haar ongelooflik en waardevolle bydrae tot die Afrikaanse media landskap.
Margot Luyt / Facebook.
Die veteraan-omroeper en aktrise Margot Luyt (73) is Dinsdag aan COVID-19 oorlede.
Luyt was veral bekend vir haar TV-rolle in reekse soos 'Amalia', 'Soutmansland', 'Arende', 'Agter Elke Man', 'Geraldina' en Sara Se Geheim'.
LEES OOK: Dewald Wasserfall bring hulde aan oorlede ma in nuwe musiekvideo
Die plaaslike omroeper en aktrise is vanaf 1978 by radio en televisie betrokke en het in haar loopbaan verskeie Artes-toekennings gewen. In 2020 het sy 'n ATKV-eerbewys vir lewenslange bydrae op die ATKV-mediaveertjies gekry.
Luyt, wat aan Parkinson siekte gely het, het tot haar dood in 'n atreeoord in Durbanville gewoon.
Huldeblyke het sedert die nuus gebreek het op sosiale media ingestroom.
"Het baie by haar geleer, hoewel ek soms lekker bang was vir haar. As Margot gepraat het, het jy geluister. Margot met die groot hart, mag jy in vrede rus," het Margit Meyer-Rödenbeck op haar Facebook-bladsy geskryf.
Amanda Strydom het ook 'n boodskap aan die veteraanaktrise op sosiale media gedeel: "Nog 'n groot boom het geval - rus in vrede , liefste Margot Luyt , dit was 'n voorreg om jou te ken , saam met jou te werk , te lag en te huil."